AlexejDobrolubov/national_council_slovak_2010 huggingface dataset:
35. schôdza NR SR - 5.deň - B. popoludní
Dátum: 2014-05-27
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

13. Pekne ďakujem. Pokladám túto tému za veľmi dôležitú, však Slovákov je v zahraničí možno dva-tri milióny. Ale tak, jako to prezentuje pán poslanec, sa mi to zdá troška až naivné. Neviem si predstaviť, že by napríklad pri 700-tisícovej účasti v európskych voľbách určili teraz krajania vonku, že kto bude naším zástupcom, no. Ak ste vonku alebo ste navždy vonku, čím ste tam dlhšie, tým viac strácate možnosť na to, aby ste ovplyvnili naše dianie, no. Byť vonku už navždy a už iba tuná sa snažiť nejako voliť a ovplyvňovať, to sa mi zdá absurdné a určite to neni správne. Po revolúcii som videl, ako to bolo. Mnohí sem naraz prišli, chceli tuná úplne nereálne požiadavky mať a mnohých naozaj zaujímal skôr biznis ako situácia Slovenska. Mnohí si potrebovali rýchlo vybaviť občiansky preukaz, aby mohli reštituovať. Keď reštituovali, zmizli von. Čiže toto treba všetko vedieť. Čiže nie som celkom za to, aby práva, tak jak to pán poslanec predkladá, naozaj sa týmto krajanom umožnili. Ja by som skôr krajanom postavil otázku. Čo ste urobili pre Slovensko? Koho ste zamestnali? Koľko ste investovali? Akú pomoc ste urobili? A keď ste v tomto smere neurobili nič, len ste vonku a chcete tuná krajinu ovplyvňovať, tak si myslím, že to neni správne. Príďte sem, bojujte tu za lepšie Slovensko a potom budete mať všetky práva a povinnosti, ktoré tuná z pobytu v našej krajine, ktorú chceme zlepšiť, ale nie zďaleka, platia. Ďakujem.
35. schôdza NR SR - 3.deň - A. dopoludnia
Dátum: 2014-05-15
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

Ďakujem. Po tom prvom kole voľby ja nemôžem povedať, že som bol znechutený. Nič ma neznechutí tuná v parlamente, ani v živote. Ale som bol nahnevaný, lebo naozaj bolo to nefér. Proste keď boli zvolení piati páni a keď teraz bude zvolený zase jeden Košičan, prepáčte, tak prezident sa môže podľa mňa vzdať výberu z týchto šiestich troch, lebo to proste je vlastne jedno, kto tam potom z tých troch bude. Ja myslím, že keď dáte prednosť kandidáta pána Harabina pred človekom, ako je napríklad pán Šikuta, ktorý bol dve funkčné obdobia, šesť alebo osem rokom v Európskom súde pre ľudské práva, kde veľa, veľa urobil, to všetci dobre vieme, a dostane v druhom kole 63 hlasov, čo si zahraničie pomyslí, keď tam nás reprezentoval a naraz mu absolútne nedôverujeme? Ale to je už trošička osobné a už mená som snáď nemusel spomenúť pre touto voľbou. Ale Ústavný súd je naozaj vrcholný orgán, ktorý stojí nad všetkými inštitúciami, orgánmi a stranami, mal by stáť nad nimi. Očakáva sa od neho objektivita aj rýchlosť, zrozumiteľnosť, aj zdravý rozum pri rozhodovaní. A, bohužiaľ, z týchto kritérií mnohé chýbali v jeho rozhodovaní v posledných rokoch. Doterajšie zloženie Ústavného súdu ukazuje, že je spolitizovaný a aj nerozhodný a že napríklad plénum zvoláva len vtedy, keď pozná jeho výsledok. A to sa mi zdá absurdné a taký Constitutional Court v Amerike alebo Constitutional Gerecht v Nemecku je naozaj orgán, ktorý všetci s úctou obchádzajú. Bohužiaľ, u nás to nie je. Takže ja si myslím, že to, že mali sme možnosť ho nejakým spôsobom polepšiť, sme nevyužili. A ja si myslím, že to, keď bol zvolený tento nový pán prezident, hlavné heslo bolo, že nemôžete mať všetko. A to ľudia pochopili. A to platí aj teraz. A teda to zdôrazňujem, že strana ktorá iste má veľký úspech a je tu líderkou, ale nemôže mať všetko, lebo volilo ju dvadsaťpäť... (Prerušenie vystúpenia časomerom.)
35. schôdza NR SR - 2.deň - B. popoludní
Dátum: 2014-05-14
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

103. Ja som sa neoboznámil detailne s celým zákonom, lebo je veľmi rozsiahly. Ale mám v blízkej rodine viacero ľudí, ktorí sa sociálnej práci a budú vždy venovať. Takže dovolím si povedať pár poznámok. Áno, je pravdou, že mnohé univerzity fabrikujú veľmi veľa sociálnych pracovníkov na rôznych úrovniach vedomostí, a teda nejaký poriadok a systém do toho sa požaduje. A to hodnotím, že tuná je prvý pokus urobiť v tom systém a poriadok, do sociálnej práce a sociálnym pracovníkom. Chcem zdôrazniť len to a to neviem celkom, či v zákone sa dá postihnúť, lenže, že človek, keď sa dá na toto povolanie, tak už jasne sa vie, že nikdy nebude bohatý, že vždy bude vlastne žiť pre druhých a že k tomu teda ťažko mať nielen kvalifikáciu, k tomu treba mať aj srdce a vzťah a - by som povedal - určitú empatiu, lásku k ľuďom, ktorí sú väčšinou na okraji spoločnosti, no. Človek, ktorý nemal takúto výchovu prosociálnu od mladosti v rodine, nevidel príklad, vždy len ja, ja, ja, vždy len vysoké nároky a tak ďalej, tak ťažko túto vlastnosť získa vo vyššom veku, a teda nieže len sám na to doplatí, ale aj ťažko môže niekedy robiť a nebude robiť sociálnu prácu. A, žiaľ, niektorí sú tam aj takíto, narážame na to, že proste túto vlastnosť nemajú, a pritom sa snažia robiť sociálnu prácu. Chcem zdôrazniť to, že napríklad v programe CDÚ/CSÚ sa veľmi zdôrazňuje rozširovať zamestnanosť cez sociálne služby. Dávame do toho veľké peniaze, aj pre nezamestnanosť to veľmi môže pomôcť, lebo tí starých, chorých, zdravotne postihnutých, z mnohodetných rodín, drogovo závislých, Rómov a tak ďalej, bude stále dosť aj viac, by som povedal, čiže ten podnet, aby sa dalo viac do sociálnych služieb aj finančne, čo môže veľmi pomôcť nezamestnanosti aj našej sociálnej situácii u nás. Ďakujem.
35. schôdza NR SR - 2.deň - A. dopoludnia
Dátum: 2014-05-14
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

36. Moja otázka je troška mimo témy, ale je k téme pána poslanca Hlinu. Ja som to chcel dať na zajtrajšiu otázku pánovi ministrovi, ale keď ju môžem dneska povedať, tak potom nemusím mu napísať. Mne sa zdá, že v poslednom čase najmä banky mimoriadne prekračujú určité etické normy v snahe získať najmä mladých, povedal by som, ľahkomyseľných ľudí. Napríklad to sa mi teraz stalo veľmi blízko, že bez žiadosti ponúknu zvýšenie nekrytej karty, ktorá má 500 euro, nekrytie na 1 500 euro. Keď zákazník povie, on to nepotrebuje, ale my vám to dávame. Je to Tatra banka napríklad. Alebo Tatra banka zatelefonuje klientovi, že mu schválila mimoriadnu pôžičku 5 000 euro, o ktorú nežiada. Už je schválená. Takto mladým ľuďom, ktorí sú hlúpi, proste si chytá do pazúrov. Alebo mladý človek, najmä ľudia po detských domovoch, keď naraz nevedia so sebou čo, narobia si dlžoby, ponúkne im naraz, že všetky dlžoby zakryje, ale poďte len k nám a takto toho človeka držia do smrti potom v svojich pazúroch, lebo oni mu všetko zaplatia, ale na druhej strane je už zadlžený len u nich a tam sú tie úroky tiež veľké, o exekúcie a tak ďalej. Čiže ako by sa dalo zákonne predísť tomuto, že proste neskúseným hlúpym mladým ľuďom strpčujú prakticky do smrti ich život, lebo on nikdy nebude zamestnaný, pretože ich plat vždy pôjde na takéto veci? Ďakujem.
33. schôdza NR SR - 9.deň - B. popoludní
Dátum: 2014-04-01
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

84. Ďakujem za tento príspevok, aj keď, samozrejme, troška si to dramatizoval, priateľu. Ja som, nie som v druhom pilieri a celkom som nebol ani zaň, to viete dobre už. Ale všetky štáty o tom diskutujú, čo ďalej, keď prvý pilier nebude vedieť vyriešiť, detí a pracujúcich bude stále menej. A ten trend, že je stále menej práce, ten je tu aj z dôvodov kybernetiky, robotiky a umelej inteligencie a tak ďalej. Čiže máme ilúziu, keď si myslíme, že stálym rastom bude stále rásť aj počet pracovných miest a teraz stále budeme mať viac. Nie je to tak, je to celkom ináč, bohužiaľ, o tom málo hovoríme. Čiže tento zákon, pokiaľ som pochopil, hovorí najmä o prvom pilieri, zaručuje nejaký prírastok, aby teda aspoň prvý pilier tu bol aj v budúcnosti, ktorý by mal byť istý, a samozrejme treba hľadať aj myšlienky ako riešiť ináč dôchodky druhým, tretím pilierom, ale to je ešte vec diskusie. A nedivme sa tým, ktorí o nej diskutujú, a nijako im to nezazlievajme. Ďakujem.
33. schôdza NR SR - 9.deň - B. popoludní
Dátum: 2014-04-01
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

36. Ja, ja tiež vítam, samozrejme, hocijaké komisie a subkomisie, ktoré budú tento problém riešiť. Len fakt, že čas beží, dva roky prešli a mnohých ľudí necháme v ich nešťastiach a na základe viny iných potom krachujú. Pán poslanec Zajac hovoril, že neplatenie faktúry je národným športom. Niekedy áno, niekedy nie. No napríklad telefóny, internet, televízia, poistenia, nájmy a tak ďalej, keď nezaplatíte, rýchlo vám klepnú po tomto, po rukách, zastavia služby a tak ďalej. Ale zas niekde inde to trvá mesiace, roky, alebo sa nedočkáte nikdy, firma skrachuje a môžete sa sťažovať na lampárni, no. Napríklad jednou takou veľmi vážnou situáciou, v ktorej som aj ja troška pracoval, bola distribúcia kníh. Tam sa knihy berú do komisie, vy vlastne ich odovzdávate, tam trčia rok, dva, aj viac. Keď ich kníhkupec predá, má povinnosť vám to hlásiť. Nehlási vám to, alebo veľmi neskoro. Potom rýchlo píšete faktúru, on má za ňu zaplatiť, zas ju nezaplatí, čakáte zase dlho, dlho, dlho. A takto to veľmi, veľmi často chodí, je na to veľmi veľa konkrétnych príkladov. Čiže napríklad aj v týchto malých veciach by nebolo zlé naozaj urýchliť už či nejaký súd alebo nejaký špeciálny úrad, ktorý, keď zistí, že sa to neplatí, je to, má to zaplatiť a nezaplatil, je nejakou rýchlou exekúciou alebo nejakým iným pozastavením ďalších dotácií alebo ďalších zákazok. Čiže v tomto smere prosím v tom, kolega, veľmi súhlasím s týmto zákonom, ktorý sa opakovane sem dostáva, ale nemá žiadnu, žiaľ, odozvu. Ďakujem.
33. schôdza NR SR - 8.deň - A. dopoludnia
Dátum: 2014-03-28
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

88. Ďakujem pekne. Moja poznámka bola tá, že nebolo sa treba odvolať na veľmi pochybné rozhodnutia medzinárodných organizácií, aj slávnych, keď kompetencie v tomto smere sú naozaj kompetencie národných štátov. Dostupnosť antikoncepčných prostriedkov, na to sa netreba odvolávať na OSN ani na Európsky parlament, ani ja neviem čo. To sa dá troma slovenskými vetami pekne vysvetliť. Reprodukčné zdravie je naozaj v tých dokumentoch a všelikde inde krycí názov pre všetko možné, aj pre potraty, aj pre - všetko, no. Čiže to slovo reprodukčné zdravie, naozaj, tak jak ho oni chápu, tak ja ho nikdy nebudem chápať, normálny človek to nemôže takto chápať. Treba to povedať inými slovami a treba to nie generalizovať pre sto prípadov, ale treba to špecifikovať pre jeden konkrétny prípad a nemusí sa to vtedy nazývať reprodukčné zdravie. Ale chápem to, ste lekárka, máte o to záujem a oceňujem vašu aktivitu v tomto smere. A prepáčte mi, že ja ako nelekár, ale praktik troška, som pár slov k téme povedal z môjho laického postoja. Ďakujem.
33. schôdza NR SR - 6.deň - B. popoludní
Dátum: 2014-03-26
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

117. Ďakujem pekne. V podstate súhlasím s obidvoma diskutérmi. Ja by som pána Martvoňa, kolegu, možno požiadal, lebo vidím, že tomu rozumie, tak spojte sa s pánom Zajacom a vytvorte niečo také spoločné, kde tieto všetky aspekty zohľadníte, a aj dobrý nápad, že nielen pokuta a basa, ale aj odobratie licencie, zákaz činnosti podnikania a tak ďalej. My sme sa s Tonym Martvoňom spojili na Slovenskom historickom ústave a dneska ten historický ústav už existuje, takže nevidím dôvod, prečo by sme sa, prečo by ste sa nemohli aj v tomto smere nejakým spôsobom spojiť a niečo rozumné, lebo vidíte, že je tam problém. Dva roky sme tu už v parlamente a ľudom by to pomohlo, keby sa takýto zákon schválil. Ďakujem.
33. schôdza NR SR - 6.deň - A. dopoludnia
Dátum: 2014-03-26
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

128. Vážený pán kolega, niekedy mám rád tvoju logiku, ale hneď prvú vetu, čo si povedal, tvrdenie, že zmena ústavy v prvom čítaní, súkol textu o jedinečnosti manželstva muža a ženy a ochrane detí, mládeže a rodine, uspokojilo, ako si to povedal tuším, katolíkov na Slovensku, je úplná hlúposť, nehnevaj sa. Každý normálny človek so zdravým zmyslom a rozumom vie, že to určite podporili aj katolíci, aj evanjelici, aj Židia by podporili alebo aj ateisti, lebo vedia a cítia, že je to potrebná vsuvka, ktorá prejde do ústavy zo zákona o rodine. Ak je v našej ústave preambula o cyrilometodejskej tradícii, tak nemôže nebyť vsuvka, o ktorej včera rozhodlo 117, resp. 103 poslancov. To ukázalo, že Slovensko napriek útokom na rodinu celej Európy, má zmysel pre našu budúcnosť, a tá naša budúcnosť je v kvalitnej rodine, ktorá pozostáva z muža, ženy a detí. Ďakujem.
33. schôdza NR SR - 4.deň - A. dopoludnia
Dátum: 2014-03-21
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

153. (Mikrofón nezachytil začiatok vety.) ... chcel do toho miešať, vážení kolegovia, ale Lojzkovi by som rád povedal, že naozaj neišlo o taktiku. Toto je naša téma roky rokúce a teraz, keď vznikla Estrela report, Lunacek report a ďalšie reporty sa pripravujú a zasahujú do kompetencií národných štátov, tak je naozaj doba čo najskôr toto prijať. Je to v zhode s našou históriou, tradíciou, názormi väčšinou ľudí. Ja som v ´92. mal na starosti prvú novelu zákona o rodine. Mesiace na tom pracovalo 40 ľudí, potom skončila federácia. Malo to 50 veľmi jasných strán, ktoré potom prevzala slovenská strana a pracovala na tom a sme jej vďační za zákon o rodine, ktorý je dnes taký, aký je, a iste by bolo treba na ňom ďalej pracovať. Už bolo aspoň päť seminárov na tú tému, kde aj smeráci boli, aj kádeháci boli, kde sa hovorilo o tom, ako by bolo treba tento zákon novelizovať. Som toho názoru, že aj mnohí smeráci majú tieto názory vo svojich srdciach, a ja im vďačím za to, že to teraz akceptovali a že tento zákon naozaj prejde. Ešte posledná poznámka. Toto troška rozvíri hladinu, ale naozaj hovoriť u homosexuálov o manželstve je veľmi ťažko. Mám tuná štatistiku a vôbec sa to nedá povedať. Je to nejaký vzťah, ktorý musí niekto iný definovať, ale je tu štatistika z rokov 1978 až 1981, z ktorej vyšlo, že 74 mužských homosexuálov malo počas svojho života viac ako 100 partnerov, 41 % malo viac ako 500 partnerov a 28 % viac ako 1 000 partnerov a iba 2 % homosexuálov zachovalo tzv. monogamiu alebo semimonogamiu, ktorá bola vtedy veľkoryso definovaná ako 10 a menej partnerov. Čiže... (Prerušenie vystúpenia časomerom.)
33. schôdza NR SR - 4.deň - A. dopoludnia
Dátum: 2014-03-21
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

127. Vážený pán poslanec, ty si jeden z mojich najlepších kamarátov v parlamente, sa k tomu priznávam, všetky statusy na Facebooku ti lajkujem, aj snáď budem. Troška ma podráždilo to slovo "politický obchod", lebo to už tuná viackrát zaznelo a celý vlastne parlamentný život je svojím spôsobom dohoda, hľadanie kompromisov, niekto nazve snáď obchodom. Ale nie je to obchod. Iné dneska nemáme, len túto parlamentnú demokraciu. Pán Figeľ, náš šéf, vlastne poslal 150 ľuďom list o tomto návrhu, 40 ľudí zareagovalo pozitívne a ešte tam bolo treba 50 na to, aby to nejakým spôsobom prešlo aj do ústavy. Čiže bolo absolútne nutné hľadať ďalších spojencov a ja tiež viem, že v SMER-e je veľa takých, ktorí rozmýšľajú podobne, jako je dané tento návrh. Ja som tiež takým obchodníkom, pretože 25 rokov tu nebol Slovenský historický ústav, nedalo sa to nijako vybaviť, bola to trápna, trápna história, tak som sa spojil s pánom poslancom Brixim a Martvoňom, tí sú neni z KDH, a spravili sme zákon a po dlhých peripetiách, ktoré nazveme dlhé, nakoniec aj hlasmi SMER-u to prešlo a Pán Boh zaplať. Dneska SHÚ v Ríme začína bežať, je riaditeľ, Vedecká rada, za chvíľu budú štipendiá a tak ďalej a tak ďalej. Čiže teším sa, no. Posledná vec je, OĽaNO, ste troška mišung, nehnevaj sa, musíš to trošička tam zjednotiť. Určitý ohňostroj, neriadené rakety. No biele tričká ste mali pred Pochodom za život, ale mali aj takí, ktorí celom ináč rozmýšľajú ako s tými bielymi tričkami. Na eurovoľby je, ide pán šéf Viskupič, jasný liberál, je tam aj Trnovec, katolík ako hrom, ktorý dal také prehlásenie, aby každý poslanec do Európskeho parlamentu prehlásil, keď si to prečítaš, tak padneš na zem. Takže "odtál potál". Ďakujem.
33. schôdza NR SR - 1.deň - B. popoludní
Dátum: 2014-03-18
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

66. Len krátko. Na Ukrajine sa rinčí zbraňami, Rusi majú aj atómové zbrane, bojím sa, že tam môže dôjsť k veľmi vážnemu konfliktu, zbytočnému, diplomaciou, dialógom a rozhovormi sa určite to dá odtlačiť. Na druhej strane zrejme Putin čaká na vládu, ktorú on uzná, ktorá vyjde z volieb. Na Ukrajine sa hovorilo o všeobecnej mobilizácie, tie, niektoré tie násilia na tom Majdane bolo dobre vidieť. Neviem, či ste videli to video, keď Majdan veľmi tvrdo útočil aj zbraňami, aj reťazami, aj kameňmi, aj neviem, tyčami na policajtov, ktorí mlčky stáli, čiže toho násilia tam bolo veľa a vidíte, že aj napríklad Donecko a ďalej pokračuje, za to môžme ďakovať, že tu máme vlastne dobrý hokej teraz. Peniaze zvonku na podporu tam išli, o tom sa dobre vie, o tom je veľa dokumentov, že tam išli zvonku na podporu, aby sa táto situácia polarizovala. Takže máš pravdu, pán, máte pravdu, pán predseda, keď si mi aj ty vykal. Rusko naozaj je podstatne agresívnejšie v tomto smere, ale tieto nacistické až fašistické, by som povedal, výroky a reprezentácie na strane Ukrajiny tiež sú veľmi nebezpečné.
32. schôdza NR SR - 1.deň - A. dopoludnia
Dátum: 2014-02-13
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

40. Ani mne sa ten prejav nepáčil. Tu sme nechceli hovoriť o našich úspechoch, o ktorých vieme a ceníme si ich, ale o tejto konkrétnej kauze, ktorá znepokojuje, by som povedal, ľudí dobrej vôle na Slovensku, veľmi. Mám pred sebou tú veľkú blokovú schému z novín, kde je aspoň 50 konečných užívateľov týchto peňazí. Kto je to, keď bol iba jeden sprostredkovateľ, a naraz 50 nárokovateľov? Vieme, že SNS urobila v minulosti veľa psích kusov tomuto štátu, napriek tomu bol pán Móric pozvaný a rečnil na vašom sneme, neviem prečo, ale bolo to veľmi zvláštne, aj tá reč bola trápna. Ja chcem ešte upozorniť na to, že nedávno sme dali návrh do ústavy, pán premiér hovoril tiež o ústave a zmene v prospech súdnictva, niečo, akože manželstvo je jedinečný zväzok jedného muža a ženy a tak ďalej, a presne to isté je v programovom prehlásení vlády na strane 53, presne to isté. Čiže ja vás vyzývam, plňte svoje programové prehlásenie a, páni poslanci SMER-u, s mnohými sme dobrí kamaráti, prihláste sa k tomuto. Ukážte jednotu aj v tejto kľúčovej otázke. To, čo sme nedávno navrhli, a dúfam, že to navrhnú aj ďalší, je skutočne vo vašom programovom prehlásení. A posledné, v kostole som v nedeľu počul takú kázeň, že každý ukradnutý cent sa raz vráti a padne na toho hlavu, ktorý ho neoprávnene získal. To je, bohužiaľ, pravda. Skôr, neskôr to tak bude. A o 12.15 vás všetkých pozývame na modlenie sa, 37. modlenie sa v tomto parlamente, kde sa budeme aj za parlament, za premiéra, za prezidenta a za celé toto Slovensko, ktoré je v prúseroch, modliť. Prídite!
29. schôdza NR SR - 9.deň - B. popoludní
Dátum: 2014-02-11
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

26. Bolo to 49-minútovej guľometnej paľby. Ja by som povedal, že v druhom roku nášho pôsobenia sa pán Blaha ukázal aj ako dobrý rečník a nekritizoval by som celkom len jeho prejav, snáď iba to by som pochválil, že ani raz nepovedal slovo Marx. A zase keby som kritizoval, že stále má šuflíky, on rád dá každého do šuflíka. Neoliberál, pravica, ľavica, ešte neviem čo, ja neviem, v ktorej som ja, v šuflíku, ale necítim sa ani v jednom, no. To, že kritizoval všeličo, je správne, lenže mal by troška aj potom svoju stranu a vládu, lebo, čo ja viem, daňové prázdniny, hospodárske stimuly, korupcia, boj, dotácie svojim, provízie obrovské, predražené europrojekty, nadhodnotený kurz eura ešte dávno a tak ďalej, bolo by tam čo kritizovať, my v tomto trocha pokračujeme. Posledná vec. Bosna je vážna vec. Ja som v ´95. bol na čele ôsmich amerických kongresmanov, sme chodili po Bosne, ešte sa tam skoro strieľalo, bolo to tesne po Daytone a navštívili sme všetky náboženstvá, všetky národnosti a tak ďalej. Vtedy to dva roky v Sarajeve vrelo, NATO potom to konečne rozstrieľalo, to okolie v Sarajeve, a prestalo to všetko. Ale, pozor, sľubovali sa tam hory-doly, rekonštrukciu, dotácie, pomoc zraneným, bez nohy a tak ďalej, ktorí sedia v tých vysokých panelákoch, ale nič sa z toho nestalo, temer. A keď dneska odídu tí KFOR, INFOR alebo ja neviem, jako sa teraz volá, tak zase tam začne mela, ktorá sa aj teraz signalizuje. Čiže Bosna je vážna vec a ja by som povedal, že dobre, že sme ju tu otvorili. To je všetko.
29. schôdza NR SR - 9.deň - B. popoludní
Dátum: 2014-02-11
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

14. Som prekvapený, že dvaja kolegovia si práve všimli to, čo, pravdupovediac, ani nie veľmi patrilo do tej zahraničnej debaty, ale prichádza to zo zahraničia. No, ja bych chcel povedať to, že odporúčam všetkým si pozrieť to video, ktoré naozaj v slovenčine je veľmi pekne dabované, vysvetlí polopate každému, o čo sa jedná. A neviem, či to súvisí až tak s Bruselom, lebo mne sa zdá, že to je vnútroštátna záležitosť, že to by sme mohli zaviesť aj bez toho. Hovorilo sa tam o 400-500 euro na osobu, deti polovičku a že by sa s tým mnohé veci vyriešili. Ale už nechcem o tom tu hovoriť. A veľmi sa teším, že s pánom Blahom sme si konečne raz sadli, zhodli, a teším sa, že sa aj prihlásil do rozpravy. Takže teraz budeme aj my jeho môcť troška pichnúť. Dúfam, že pozitívne. Ďakujem.
29. schôdza NR SR - 8.deň - A. dopoludnia
Dátum: 2014-02-07
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

172. Ja už nechcem polemizovať a zdržovať, ale ja viem, čo to je študovať vonku a byť vonku, som bol ako Alexander von Humboldt dva roky na univerzite v Mníchove, celkove to bolo 5 až 8-krát po pár mesiacoch, raz aj 10, a viem, že nebyť toho, tak moje vedecké výsledky literárne by vonkoncom nestáli za nič. Tam som mal čas všetko, čo k tomu bolo treba, čiže to je veľmi, veľmi dôležité. Len máloktorá krajina je taká, ako Nemecko. Za prvé, bola veľmi bohatá, a je nakoniec, pochopili, že veda je univerzálna, že ňou môžete naozaj pomôcť celému ľudstvu. Pochopili, že treba talentov, nehovorím, že som to bol akurát ja, podporovať a veľmi veľkoryso, naozaj, čo sme si žiadali, to nám dali a dali aj po vojne, cítili, že sú aj zaviazaní voči Európe nejakým spôsobom, keď rozmlátili celú Európu, že teraz aj ich veľkorysosť treba prejaviť. Čiže, to som ja tam zacítil. Ja chcem povedať, že mňa mrzia iba skôr zahraniční Slováci, ktorých je vonku možno 3 milióny, 4 milióny, sa hovorí, americká Kanada, ale nie málo z nich sa naozaj uchytilo, že môžu pomáhať, že môžu investovať, že môžu zamestnávať, že môžu pozývať. Keď toto spočítate, tak na počet tých ľudí sa tá väčšina ľudí neuchytila a naozaj ostala na tom priemere, je tam ťažká pozícia, stále veľký boj o všetko, napríklad v takej Amerike. Ale, ale ja by som očakával, že tam budeme mať aj ľudí, ktorí sú za prvé, aj múdri, aj bohatí, aj známi, aj vzdelaní a nie je ich až toľko veľa. A možno to súviselo s tým, že začali a ostali pri tom, kde sa prvýkrát, druhýkrát, tretíkrát uchytili. Ďakujem.